Radovi u doba korone: kreće izgradnja novog vrtića i obnova škole

Ipak se u Koprivnici gradi i u doba epidemije koronavirusa. Grad je u petak potpisao dva ugovora s izvoditeljima radova teška oko 12 milijuna kuna.

Riječ je o izgradnji novog dječjeg vrtića u prigradskom naselju Starigradu vrijednog oko 6,6 milijuna te energetskoj obnovi zgrade osnovne škole Antun Nemčić Gostovinski od 5,3 milijuna kuna.

Mjesto u novom vrtiću imat će 66 mališana. Radove izvodit će zajedno đurđevačka Bistra, koju zastupa direktor Krešimir Habijanec, te međimurski Tehnix direktora i vlasnika Đure Horvata.

Ugovore su u petak potpisali gradonačelnik Mišel Jakšić, Habijanec i voditelj projekta iz Tehnixa Željko Horvat. Radovi bi trebali početi potkraj travnja, vrtić bi trebao biti dovršen tijekom studenoga ove godine.

Ugovor o obnovi najstarije školske zgrade u Koprivnici u petak su potpisali Jakšić i Habijanec, direktor Bistre koja je u vlasništvu križevačkog građevinskog diva Radnika.

Radovi bi trebali krenuti polovicom travnja a bit će dovršeni u rujnu. Zgrada će, među ostalim, dobiti novu stolariju, potpunu izolaciju, sustav grijanja i hlađenja te rasvjetu.

Objava Radovi u doba korone: kreće izgradnja novog vrtića i obnova škole pojavila se prvi puta na Danica.hr.