Grad osniva Dječji vrtić Medenjak: imat će 6 objekata s 500 mališana

Gradsko vijeće uskoro će donijeti odluku o podjeli Dječjeg vrtića Tratinčica na dvije predškolske ustanove čiji je osnivač Grad Koprivnica.

Odlukom će se osnovati nova ustanova koja će se zvati Dječji vrtić „Medenjak“ Koprivnica sa sjedištem na Bajeru, odnosno u Ulici dr. Alberta Heinricha. Tamo se gradi veliki vrtićki objekt za 280 djece koji će biti dovršen do rujna.

Medenjaku će, osim novog objekta, pripasti i pet objekata koje su sad pod Tratinčicom: „Zvjezdica“, Ulica Franje Mraza 24; „Bobica“, Zagorska ulica 43, Herešin; „Jabučica“, Krešimirova ulica 30/1, Starigrad; „Ivančica“, Starčevićeva ulica 41/A; „Kockica“, Josipa Juraja Strossmayera 3.

Dječjem vrtiću Tratinčica, osim centralnih objekata na Trgu podravskih heroja, ostaju vrtićki objekti Loptica u Generalićevoj, Crvenkapica u Kampusu, Pčelica u Opatičkoj te Lastavica u prigradskom naselju Reka.

Grad će namještaj i opremu za novi dječji vrtić platiti 790.000 eura

Dio zaposlenih također prelazi u novu vrtićku ustanovu na Bajeru koja će zaposliti i nove djelatnike. Također, moraju imenovati ravnatelja te peteročlano upravno vijeće u kojem tri člana bira osnivač, Grad.

“Grad Koprivnica osnivač je Dječjeg vrtića „Tratinčica“ koji trenutno pohađa oko 800 djece predškolske dobi. Ovom odlukom Grad osniva novu ustanovu za predškolski odgoj te dijeli „Tratinčicu“ tako da će dio objekata tog vrtića pripojiti novoosnovanom Dječjem vrtiću „Medenjak“.

Tom odlukom bit će u cijelosti zadovoljen Državni pedagoški standard predškolskog odgoja i naobrazbe vezan uz broj odgojno-obrazovnih skupina po ustanovama”, tumače u Gradskoj upravi.

Objava Grad osniva Dječji vrtić Medenjak: imat će 6 objekata s 500 mališana pojavila se prvi puta na Danica.hr.