Otvoren novi vrtić, gradi se dvorana, bageri stižu na gradilište nove škole

Koprivnica ima novi dječji vrtić vrijedan 8,4 milijuna kuna. Vrtić Jabučica u prigradskom naselju Starigradu u cijelosti je financiran novcem Europskog poljoprivrednog fonda za ruralni razvoj.

Vrtić su u ponedjeljak obišli gradonačelnik Mišel Jakšić sa suradnicima i novinarima. Od utorka počinje s radom.

Kako je otkrila psihologinja gradskog Dječjeg vrtića Tratinčica Paula Kuharić, u objekt sutra dolazi 52 djece koje će biti smještene u jaslice, mješovitu i vrtićku skupinu. Kapacitet je 60 mališana.

NOVO ZAPOŠLJAVANJE

“U novom vrtiću zaposleno je šest odgojiteljica i dvije spremačice“, ističe Paula Kuharić koja posebno naglašava kako je objekt izgrađen neposredno uz školu.

Gradonačelnik napominje kako je i taj projekt koji je u cijelosti financiran europskim novcem još jedan dokaz kako je Koprivnica među najuspješnijim gradovima u Hrvatskoj po povlačenju EU sredstava.

NOVI DJEČJI VRTIĆ JABUČICA U STARIGRADU / FOTO: DANICA.HR

“Koprivnica je u predškolskom i školskom obrazovanju pokrenula investicijski ciklus vrijedan više od 100 milijuna kuna, čime se malo koji grad može pohvaliti”, okrio je gradonačelnik u ponedjeljak.

Osim ovog novog vrtića, obnovljen je vrtićki objekt u Generalićevoj, energetski su obnovljene zgrade dvije osnovne škole, gradi se nova dvorana kod treće osnovne škole, a ovih dana potpisuje se ugovor o gradnji nove, četvrte osnovne škole Podolice.

JEDNOSMJENSKA NASTAVA

Osnovna škola Podolice s pripadajućom sportskom dvoranom stajat će više od 50 milijuna kuna i trebala bi biti dovršena do jeseni 2022. godine. Gradske vlasti te jeseni planiraju uvesti jednosmjensku nastavu u svim osnovnim školama.

Radove na novom dječjem vrtiću u Starigradu u rekordnom su roku izveli đurđevačka Bistra i međimurski Tehnix. Počeli su potkraj travnja, a dovršeni početkom studenoga. Dakle, za samo šest mjeseci.

Zgrada novog vrtića obuhvaća tri grupe s pripadajućim prostorijama, višenamjensku dvoranu sa spremištem rekvizita i spremištem didaktičkih sredstava.

Tu su i prostori za odgojno-obrazovne djelatnike, kao i prostori sanitarija, energetsko-tehničkog bloka i distribucijske kuhinje. U sklopu vrtića uređeno je i vanjsko igralište.

Objava Otvoren novi vrtić, gradi se dvorana, bageri stižu na gradilište nove škole pojavila se prvi puta na Danica.hr.